LV Eiropas Savienības Oficiālais Vēstnesis C 71/31

Maznozīmīga grozījuma apstiprināšanas pieteikuma publicēšana saskaņā ar Eiropas Parlamenta un Padomes Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 53. panta 2. punkta otro daļu

(2018/C 71/07)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu

MAZNOZĪMĪGA GROZĪJUMA APSTIPRINĀŠANAS PIETEIKUMS

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 (2) 53. panta 2. punkta otro daļu

“KIWI LATINA”

ES Nr.: PGI-IT-0295-AM01 – 24.10.2017.

ACVN ( ) AĢIN ( X ) GTĪ ( )

1. Pieteikuma iesniedzēja grupa un tās likumīgās intereses

Consorzio di Tutela Kiwi di Latina IGP [AĢIN “Kiwi di Latina” aizsardzības apvienība] Adrese: Via Carducci 7 04100 Latina LT ITALIA E-pasta adrese: consorziokiwi@pec.it

Aizsardzības apvienībai ir tiesības iesniegt grozījuma pieteikumu atbilstīgi Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punktam.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

— ☒ Produkta apraksts — ☒ Izcelsmes apliecinājums — ☒ Ražošanas metode — ☒ Saikne — ☐ Marķējums — ☒ Cits [redakcionāli grozījumi, kontroles iestāde, tiesību aktu atjauninājumi]

4. Grozījuma vai grozījumu veids

— ☐ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments nav jāgroza. — ☒ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments ir jāgroza. — ☐ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts. — ☐ Ar reģistrētu GTĪ apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta ceturto daļu.

5. Grozījums vai grozījumi

Izcelsmes apliecinājums (produkta specifikācijas 4. pants)

1. Teikumu: “Liels kopējais saules spīdēšanas ilgums un tas, ka nav vai gandrīz nav agrīnu salnu, dod iespēju atlikt ražas novākšanu līdz novembra otrajai dekādei un pat līdz vēlākam laikam, bet augļiem – sasniegt cukuru satura minimumu 6,5–7 ° pēc Briksa.” izsaka šādā redakcijā: “Liels kopējais saules spīdēšanas ilgums un tas, ka nav vai gandrīz nav agrīnu salnu, dod iespēju atlikt ražas novākšanu līdz novembra otrajai dekādei un pat līdz vēlākam laikam, bet augļiem ražas novākšanas brīdī – sasniegt cukuru satura minimumu 6,2 ° pēc Briksa.” Produkta specifikācijas 2. pantā jau ir norādīts, ka, novācot augli, tā gatavības pakāpei ir jābūt vismaz 6,2 ° pēc Briksa. Ar šo ierosināto grozījumu 4. pants tiek pielāgots, lai tajā būtu norādīts tāds pats cukuru saturs kā produkta specifikācijas 2. pantā un kopsavilkuma (publicēts OV C 262., 31.10.2003., 7. lpp.) 4.2. punktā. Lai produkta specifikācija uzņēmējiem un kontroles iestādei būtu skaidrāka, norādītajam cukuru saturam visā specifikācijā jābūt vienādam. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

2. Tekstu: “Saikni ar vidi audzētāji un/vai iepakotāji apliecina, izpildot šādas prasības: — tie ir reģistrēti attiecīgā “Kiwi Latina” audzētāju sarakstā, — tiek kārtots visu “Kiwi Latina” audzēšanai atvēlēto zemesgabalu kadastrs, — tiek kārtoti attiecīgi ražošanas un iepakošanas reģistri.” pārfrāzē šādi: “Viss ražošanas process jāuzrauga, katrā posmā reģistrējot ievestos un izvestos produktus. Šis process, kurā kontroles iestāde reģistrē produkcijas audzēšanā izmantotos kadastrālos zemes gabalus, kā arī audzētājus un iepakotājus, apvienojumā ar regulāru ziņošanu kontroles iestādei par izaudzētās produkcijas apjomiem nodrošina produkta izsekojamību. Visiem reģistrētajiem uzņēmējiem (juridiskām un fiziskām personām) kontroles iestāde veic pārbaudes saskaņā ar produkta specifikāciju un attiecīgo kontroles plānu.” Ar šo grozījumu tiek papildināti noteikumi, kas jau bija ietverti produkta specifikācijā, konkrētāk norādot, kuriem uzņēmējiem ražošanas ķēdē tiek veikta kontrole, un precīzāk aprakstot izsekojamības nodrošināšanas procesus. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

Ražošanas metode (produkta specifikācijas 5. pants)

1. Pievieno šādu teikumu: “Lai izveidotu jaunas plantācijas, var izmantot tikai tādus augus, kas sertificēti saskaņā ar piemērojamajiem tiesību aktiem.” Norāde, ka jaunu stādījumu izveidošanai ir jāizmanto augi, kas sertificēti saskaņā ar piemērojamajiem tiesību aktiem, samazinās vīrusu, baktēriju, mikroskopisko sēņu (u. c.) izplatīšanās risku un nodrošinās, ka jaunie stādījumi tiek izveidoti vislabākajos iespējamajos apstākļos. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

2. Tekstu: “Tiek izmantotas divas augu audzēšanas sistēmas: — pergola ar augu stādīšanas attālumu 4–5 m × 4–5 m, — T veida pergola ar augu stādīšanas attālumu 5 m × 3–5 m,” izsaka šādā redakcijā: “Tiek izmantotas divas augu audzēšanas sistēmas: — pergola, — T veida pergola. Augu skaits vienā hektārā nedrīkst būt mazāks par 400.” Attiecībā uz pergolas sistēmu un T veida pergolas sistēmu norādītais augu stādīšanas attālums svītrots, un tā vietā pievienots minimālais augu skaits vienā hektārā, kas atbilst pašlaik produkta specifikācijā noteiktajai minimālajai stādījumu biezībai (5 m × 5 m). Norādīto stādīšanas attālumu svītrošanai par iemeslu ir tendence arvien biežāk veidot mazāku attālumu starp rindām un starp augiem, nodrošinot, ka stādījumu biezība ir līdz 1 600 augiem vienā hektārā. Pateicoties jaunām audzēšanas metodēm, augļzari tiek veidoti daudz īsāki nekā iepriekš, arvien pieaugošais augu skaits uz hektāru platības nekādā veidā nepasliktina augļu organoleptiskās īpašības. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

3. Teikumu: “Rindstarpās augsni atkarībā no tās fizikālajām īpašībām vai nu kultivē un gar rindām atbrīvo no nezālēm, vai arī apaudzē ar zāli, ko regulāri nopļauj.” izsaka šādā redakcijā: “Augsni vai nu apstrādā un/vai atbrīvo no nezālēm, vai arī apaudzē ar zāli, kas regulāri nopļauj.” Šā teksta pārfrāzēšana ļauj audzētājiem brīvi izvēlēties, kā apsaimniekot savu zemi veidā, ko tie uzskata par piemērotu. Norāde “apstrādā” labāk raksturo agrotehniskus pasākumus, kurus izmanto gan tad, ja platību apaudzē ar zāli, gan tad, ja augsni apsaimnieko citos veidos. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

4. Teikumu: “Dabisko ūdensapgādi nodrošina ar apūdeņošanu (izsmidzināšanu vai miglošanu) zem lapotnes.” izsaka šādā redakcijā: “Dabisko ūdensapgādi nodrošina ar apūdeņošanu, pārliecinoties, ka augs saņem vajadzīgo ūdens daudzumu.”

5. Svītro šādu teikumu: “Apūdeņošanas apjoms ir 6 000–8 000 m3 uz vienu hektāru gadā.” Uzskatīts par lietderīgu 7. un 8. punktā svītrot atsauces uz apūdeņošanas metodēm un apjomiem, tā vietā norādot, ka apūdeņošana ir veicama tikai tādā apmērā, lai nodrošinātu auga normālai fizioloģiskajai attīstībai atbilstošu ūdens daudzumu. Jaunais formulējums ļauj audzētājiem pielāgot apūdeņošanu tādam ūdens daudzumam, kas augiem faktiski nepieciešams. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

6. Tekstu: “Augļus novāc bez kātiņa oktobra beigās un novembra sākumā, kad cukuru saturs tajos atbilst Briksa vērtībai 6,2 °, bet stingrums nav mazāks par 6 kg (mērot ar 8 mm penetrometru).” izsaka šādā redakcijā: “Augļus novāc bez kātiņa tajā brīdī, kad cukuru saturs tajos atbilst Briksa vērtībai 6,2 °, bet stingrums nav mazāks par 6 kg (mērot ar 8 mm penetrometru).” Uzskatīts par lietderīgu svītrot informāciju par ražas novākšanas laiku, jo, kā norādīts produkta specifikācijas 4. pantā, ražošanas apgabala klimatiskie apstākļi, piemēram, liels kopējais saules spīdēšanas ilgums un tas, ka nav vai gandrīz nav agrīnu salnu, dod iespēju atlikt ražas novākšanu līdz novembra otrajai dekādei un pat līdz vēlākam laikam. Šāds grozījums neietekmē produkta raksturīgās īpašības, jo kivi augļa gatavības pakāpe ir saistīta ar šā produkta specifikācijā paredzēto Briksa grādos izteikto cukuru saturu tajā. Novērsta arī neatbilstība produkta specifikācijā, saskaņojot šajā pantā minēto Briksa vērtību ar 2. pantā norādīto. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

7. Pievieno šādu teikumu: “Augļus var uzglabāt saldētavās vai nu normālos atmosfēras apstākļos, vai kontrolētā atmosfērā ne ilgāk kā līdz tā gada jūlijam, kurš seko pēc ražas novākšanas gada.” Lai nodrošinātu, ka novāktie augļi attīsta un saglabā savas kvalitatīvās īpašības, ir pievienotas īpašas atsauces uz uzglabāšanas posmu un maksimālo laiku, kurā augļus var uzglabāt saldētavās. Uzglabāšanas laika pagarināšana par vienu vai diviem mēnešiem salīdzinājumā ar to, kāds norādīts produkta specifikācijas 6. pantā, (skatīt 14. grozījumu) nekādā negatīvā veidā neietekmē produkta raksturīgās īpašības, jo šāda pagarināšana saistīta ar uzglabāšanas vides apstākļu uzlabošanu. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

8. Svītro šādu teikumu: “Zaru apgriešanu ziemā veic tā, lai tiktu atstāti 100 000–120 000 pumpuru uz vienu hektāru.” Lai atvieglotu kontroles, šī atsauce uz maksimālo pumpuru skaitu uz vienu hektāru pēc zaru apgriešanas ziemā ir svītrota. Šīs izmaiņas neietekmē produkta raksturīgās īpašības un nekādā veidā nepasliktina augļa kvalitāti, jo tās ir saistītas ar nākamo grozījumu, kas attiecas uz to, cik daudz kivi augļu paliek kokā pēc retināšanas. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

9. Teikumu: “Augļus retina jūnija beigās un jūlija sākumā: novāc kopā saaugušos un deformētos kivi un kivi ar mizas bojājumiem, atstājot ne vairāk kā 800–1 000 kivi augļu uz vienu augu.” izsaka šādā redakcijā: “Augļus retina jūnija beigās un jūlija sākumā: novāc kopā saaugušos un deformētos kivi un kivi ar mizas bojājumiem, atstājot ne vairāk kā 450 000 kivi uz vienu hektāru.” Tā vietā, lai noteiktu, cik daudz kivi pēc retināšanas paliek uz katra auga, jaunajā tekstā ir minēta apstrādātā platība (hektārs), tādējādi atvieglojot kontroles. Ir mainīts arī pēc retināšanas uz auga atstāto augļu skaits uz vienu hektāru. Šis skaitlis ir saistīts ar pumpuru “noslodzi”, kādai jābūt, lai netraucētu augam normāli attīstīt dzinumus, pēc retināšanas ļaujot iegūt ne vairāk kā 450 000 kivi uz vienu hektāru. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

10. Teikumu: “Augļu produkcija nedrīkst pārsniegt 33 tonnas no hektāra.” izsaka šādā redakcijā: “Augļu produkcija nedrīkst pārsniegt 38 tonnas no hektāra.” Pieļaujamā produkcijas apjoma pieaugums ir saistīts ar to, ka ir svītrotas augu stādīšanas attāluma prasības, ļaujot audzētājiem veidot mazākus attālumus starp augiem. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

Saikne (produkta specifikācijas 6. pants un kopsavilkuma 4.6. punkts)

Tekstu:

“Apgabalā ir mitrs, mērens klimats, kas līdzīgs tam, kāds valda reģionā, no kura šī suga cēlusies (Jandzi ieleja Ķīnā), ar vidējo temperatūru 13–15 °C (vidējā minimālā temperatūra ir 8–10 °C, bet vidējā maksimālā temperatūra ir 28–30 °C), vidējo relatīvo mitrumu vasarā 75–80 %, bez agrīnām salnām, kas nozīmē, ka augļus var novākt pareizajā gatavības pakāpē (vidēji 6,5 ° pēc Briksa, bet nekad mazāk par 6,2 ° pēc Briksa), lai nodrošinātu, ka to kvalitātes īpašības ir iespējami labākās, uzglabātu kivi ļoti labā stāvoklī saldētavā līdz maijam/jūnijam vai jūlijam (sic) nākamajā gadā pēc ražas novākšanas un lai līdz brīdim, kad tos piedāvā tirdzniecībā, cukuru saturs tajos būtu vismaz 12 ° pēc Briksa, bet to stingrums nepārsniegtu 3 kg, mērot ar 8 mm penetrometru.”

izsaka šādā redakcijā:

“Apgabalā ir mitrs, mērens klimats, kas līdzīgs tam, kāds valda reģionā, no kura šī suga cēlusies (Jandzi ieleja Ķīnā), ar vidējo temperatūru 13–15 °C (vidējā minimālā temperatūra 8–10 °C un vidējā maksimālā temperatūra 28–30 °C), vidējo relatīvo mitrumu vasarā 75–80 %, bez agrām salnām, kas nozīmē, ka augļus var novākt pareizajā gatavības pakāpē, lai nodrošinātu, ka to kvalitātes īpašības ir iespējami labākās, uzglabātu kivi ļoti labā stāvoklī saldētavā līdz jūlijam nākamajā gadā pēc ražas novākšanas un lai līdz brīdim, kad tos piedāvā tirdzniecībā, cukuru saturs tajos būtu vismaz 12 ° pēc Briksa, bet to stingrums nepārsniegtu 3 kg, mērot ar 8 mm penetrometru.”

Svītrotas iekavās norādītās atsauces uz cukuru saturu, kāds augļos ir to novākšanas brīdī. Šādā veidā produkta specifikācija būs vieglāk saprotama attiecībā uz “Kiwi Latina” augļiem noteikto Briksa vērtību, kas jau ir norādīta 2. un 5. pantā.

Kā norādīts 5. panta grozījumā, no šā brīža visā produkta specifikācijā tiks sniegta atsauce uz vienu mēnesi – jūliju – kā vēlāko iespējamo termiņu kivi uzglabāšanai noliktavā.

Šie abi grozījumi attiecas uz teksta redakciju un nerada izmaiņas attiecībā uz saikni un/vai produkta raksturīgajām īpašībām. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

Marķējums (produkta specifikācijas 8. pants un kopsavilkuma 4.8. punkts)

Teikumu:

“Logotips ir jānorāda uz iepakojuma, un to var izmantot arī atsevišķu kivi marķēšanai.”

izsaka šādā redakcijā:

“Logotips ir jānorāda gan uz iepakojuma, gan uz katra kivi.”

Lai ar šo AĢIN apzīmēto produktu patērētāji varētu labāk atpazīt, uzskatīts par lietderīgu kā prasību noteikt, ka katram atsevišķam kivi ir jābūt marķētam ar logotipu. Saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

Cits

Redakcionāli grozījumi

1. Produkta specifikācijas 8. pantā un kopsavilkuma 4.8. punktā svītro šādu teikumu: “Lai nodrošinātu izsekojamību un iespēju veikt kontroles, logotipu drīkst izmantot tikai tie uzņēmumi, kuri iepako kivi augļus “Kiwi Latina” ražošanas apgabalā.” Šā teikuma mērķis ir ierobežot “Kiwi Latina” iepakošanu, lai tā tiktu veikta tikai tajā apgabalā, kurā augļi tiek audzēti. Tādēļ šajā produkta specifikācijas pantā šis teikums ir nevietā, jo attiecīgais pants attiecas uz marķējuma prasībām. Prasība, ka produkts jāiepako tā audzēšanas apgabalā, ir saglabāta, produkta specifikācijas 5. pantā un vienotā dokumenta 3.5. punktā sniedzot informāciju, kas labāk izskaidro šo prasību. Tāpēc šīs ir uzskatāmas par izmaiņām produkta specifikācijas izkārtojumā, un to mērķis ir labāk izskaidrot, kāpēc ir noteikta (spēkā esošā) prasība, ka augļi ir jāiepako ražošanas apgabalā. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

2. Attiecībā uz Latīnas [Latina] pašvaldības teritoriju, kas minēta produkta specifikācijas 3. pantā, precizēts, ka “Kiwi Latina” ražošanas apgabalā ietilpst tikai daļa no šīs pašvaldības teritorijas, kā jau tas tika pareizi norādīts OV C 262 (31.10.2003.) publicētajā kopsavilkumā. Tādējādi produkta specifikācija tiek saskaņota ar kopsavilkumu. Šis grozījums nekādi neizmaina ģeogrāfisko ražošanas apgabalu. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

3. Produkta specifikācijas 3. pantā labo vietas nosaukumu: — “Pontīnija [Pontinia]”, nevis “Pontīna [Pontina]”. Šis produkta specifikācijas grozījums nekādi neizmaina ģeogrāfisko ražošanas apgabalu. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

4. Svītro šādu 9. pantu par pārstrādātu produktu tirgošanu: “Produktus, kuri pagatavoti, izmantojot ar AĢIN “Kiwi Latina” apzīmētus augļus, arī tad, ja augļi ir pārstrādāti un apstrādāti, var nodot patēriņam iepakojumā, uz kura norādīts šis nosaukums, taču bez ES logotipa, – ar nosacījumu, ka: — ar aizsargāto nosaukumu apzīmētais produkts, kas ir atbilstoši sertificēts, ir ekskluzīva attiecīgās tirdzniecības kategorijas produkta sastāvdaļa, — ar aizsargāto nosaukumu apzīmēto produktu lietotāji ir saņēmuši atļauju no īpašniekiem, kam pieder AĢIN reģistrēšanā radītais intelektuālais īpašums un kas apvienojušies Lauksaimniecības politikas ministrijas izveidotā aizsardzības apvienībā. Apvienība ir atbildīga par lietotāju reģistrāciju un aizsargātā nosaukuma izmantošanas pareizības uzraudzību. Ja nav izveidota īpaša aizsardzības apvienība, šos uzdevumus pilda Lauksaimniecības un mežsaimniecības politikas ministrija kā valsts iestāde, kas atbildīga par Padomes Regulas (EEK) Nr. 2081/92 īstenošanu, — aizsargātā nosaukuma vienkārša izmantošana nozīmē, ka saskaņā ar piemērojamajiem noteikumiem to var tikai norādīt kā vienu no šos augļus saturošā produkta sastāvdaļām.”, svītro, jo tas nav saistīts ar produkta specifikācijas saturu. Tātad saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

Kontroles iestāde

Atjaunotas un pievienotas atsauces uz kontroles iestādi, kurai saskaņā ar Regulas (ES) Nr. 1151/2012 7. panta 1. punkta g) apakšpunktu ir uzticēts pārbaudīt atbilstību produkta specifikācijai. Saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

Tiesību aktu atjauninājumi

Atsauces uz Padomes Regulu (EEK) Nr. 2081/92 (3) aizstātas ar atsaucēm uz pašlaik spēkā esošo tekstu – Regulu (ES) Nr. 1151/2012. Saskaņā ar Regulas (ES) Nr. 1151/2012 53. panta 2. punkta a)–e) apakšpunktu šo grozījumu var klasificēt kā maznozīmīgu.

VIENOTS DOKUMENTS

“KIWI LATINA”

ES Nr.: PGI-IT-0295-AM01 – 24.10.2017.

ACVN ( ) AĢIN ( X )

1. Nosaukums vai nosaukumi

“Kiwi Latina”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Produkts ir Actinidia deliciosa sugas “Hayward” šķirnes augļi, kas patērētājiem jāpiegādā svaigā veidā.

Šīs šķirnes auglim ir eliptiska cilindra forma, augļa garums pārsniedz diametru, miziņas virskrāsa ir gaiši brūna, bet apakškrāsa gaiši zaļa, miziņa klāta ar mīkstām pūciņām, kausiņš atrodas seklā iedobumā. Augļa mīkstums ir gaiši smaragdzaļā krāsā ar mīkstu, bālganu vidusdaļu, kuru apļveidā apņem daudzas mazas, melnas sēkliņas.

Kivi augļiem, kas atlasīti pārdošanai, ņemot vērā īpašus noteikumus katrai kategorijai un pieļaujamās pielaides, ir jābūt:

— veseliem (taču bez kātiņa),

— nebojātiem (produktiem nedrīkst būt puve vai bojājumi, kas tos padara nelietojamus pārtikā),

— tīriem, praktiski bez redzamiem svešķermeņiem,

— pietiekami stingriem (ne mīkstiem, ne savītušiem vai piemirkušiem ar ūdeni),

— pareizas formas, nedrīkst būt divi vai vairāk kopā saauguši augļi,

— praktiski bez parazītiem,

— praktiski bez parazītu radītiem bojājumiem,

— bez neraksturīga virsmas mitruma,

— bez svešas smakas un/vai garšas.

Novācot augli, tā gatavības pakāpei atbilstīgajam cukuru saturam ir jābūt vismaz 6,2 ° pēc Briksa. Kivi iedala divās tirdzniecības kategorijās:

— “Ekstra kategorija” – auglis sver > 90 g.

Šīs kategorijas kivi ir jābūt labi attīstītiem, jāatbilst visām šķirnei raksturīgajām īpašībām un tipiskajai krāsai.

Tiem ir jābūt nebojātiem, izņemot ļoti nelielus virsas bojājumus, ja tie neiespaido produkta kvalitāti un izskatu vai noformējumu iepakojumā,

— “I kategorija” – auglis sver > 80 g.

Šīs kategorijas kivi ir jābūt labā kvalitātē. Tiem ir jābūt stingriem, un mīkstumam jābūt pilnīgi nebojātam. Tiem ir jāatbilst šķirnes raksturojumam. Taču tiem var būt ar šādiem defektiem, ja tie neiespaido produkta kopējo izskatu vai tā uzglabāšanas kvalitāti:

— neliels formas defekts (taču bez izciļņiem vai deformācijām),

— neliels krāsas defekts.

Izmēra pielaide

Kopējā pieļaujamā pielaide attiecībā uz izmēru ir 10 % no kivi skaita vai svara. Svars var būt robežās no 85 g līdz 89 g (“Ekstra kategorija”) vai no 77 g līdz 79 g (“I kategorija”).

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Viss “Kiwi Latina” audzēšanas process noris noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Ar AĢIN “Kiwi Latina” apzīmētie produkti ir jāiepako ražošanas apgabalā, lai nodrošinātu, ka netiek negatīvi ietekmētas to raksturīgās īpašības. Augļus pārāk bieži pārcilājot, var sasist vai noberzt kivi plāno miziņu, tādējādi ievērojami pasliktinot produkta kvalitāti.

3.6. Ar reģistrēto nosaukumu apzīmētā produkta marķēšanas īpašie noteikumi

Logotips ir izveidots apļa formā, centrā attēlojot Kolizeju, kura iekšpusē ir šķērsgriezumā redzams kivi tam raksturīgajā smaragdzaļajā krāsā, ar sēklām un vidusdaļu. Laukumā starp Kolizeju un ārējo apli ir ar zaļiem romiešu stila burtiem norādīti vārdi “KIWI LATINA”, kas izkārtoti divos pusapļos, augšpusē – “KIWI” un apakšpusē – “LATINA”. Pa labi no vārda “KIWI” ir attēlota melni punktētā sarkanā mārīte. Noteikumos paredzētās krāsas ir Pantone sarkans, Pantone zaļš, kastaņbrūns un melns. Gan vietējā, gan starptautiskajā tirdzniecībā izmanto viena veida iepakojumu. Logotips ir jānorāda gan uz iepakojuma, gan uz katra kivi.

4. Ģeogrāfiskā apgabala īsa definīcija

Ražošanas apgabalā ietilpst 24 pašvaldības teritorijas, kas atrodas 2 provincēs (Latina un Roma).

Latina provincē ražošanas apgabals aptver 7 pašvaldības teritoriju pilnībā un vēl 2 pašvaldības teritoriju atsevišķas daļas (kopumā 9 pašvaldības teritorijas); Roma provincē apgabals aptver 12 pašvaldības teritoriju pilnībā un vēl 3 pašvaldību teritoriju atsevišķas daļas (kopumā 15 pašvaldības teritorijas). CRT [Carta tecnica regionale] kartē mērogā 1:100 000 visa apgabala robeža ir iezīmēta ar biezu, melnu līniju, savukārt atsevišķās pašvaldības teritorijas ir apzīmētas ar režģi.

To pašvaldības teritoriju robežas, kuras tikai daļēji ietilpst ražošanas apgabalā, ir iezīmētas IGM [Istituto geografico militare] kartēs mērogā 1:25 000. Šīs robežas parasti atbilst kādam viegli atpazīstamam elementam (ceļam, grāvim u. c.).

5. tabulā ir sniegta informācija par pašvaldības teritorijām Sabaudia, Latina un Aprilia, 6. tabulā – par pašvaldības teritorijām Ardea un Pomezia, bet 7. tabulā – par pašvaldības teritoriju Artena.

LATINA PROVINCE

SABAUDIA (daļēji), LATINA (daļēji), PONTINIA, PRIVERNO, SEZZE, SERMONETA, CORI, CISTERNA DI LATINA, APRILIA

ROMA PROVINCE

ARDEA (daļēji), POMEZIA (daļēji), MARINO, CASTEL GANDOLFO, ALBANO LAZIALE, ARICCIA, GENZANO DI ROMA, LANUVIO, VELLETRI, LARIANO, ARTENA (daļēji), PALESTRINA, ZAGAROLO, SAN CESAREO, COLONNA

5. Saikne ar ģeogrāfisko apgabalu

Apgabalā ir mitrs, mērens klimats, kas līdzīgs tam, kāds valda reģionā, no kura šī šķirne cēlusies (Jandzi ieleja Ķīnā), ar vidējo temperatūru 13–15 °C (vidējā minimālā temperatūra 8–10 °C, bet vidējā maksimālā temperatūra ir 28–30 °C), vidējo relatīvo mitrumu vasarā 75–80 %, bez agrīnām salnām, kas nozīmē, ka augļus var novākt pareizajā gatavības pakāpē, lai nodrošinātu, ka to kvalitātes īpašības ir iespējami labākās, uzglabātu kivi ļoti labā stāvoklī saldētavā līdz jūlijam nākamajā gadā pēc ražas novākšanas un lai līdz brīdim, kad tos piedāvā tirdzniecībā, cukuru saturs tajos būtu vismaz 12 ° pēc Briksa, bet to stingrums nepārsniegtu 3 kg, mērot ar 8 mm penetrometru.

— Apgabalu ļoti reti skar ziemas un pavasara salnu nodarītais kaitējums, kas citās Itālijas daļās nākamajās sezonās rada lielus produkcijas zaudējumus un tāpēc – piegādes pārtraukumus.

— Pontīnijas apgabalam ir raksturīgs liels kopējais saules spīdēšanas ilgums; tas nozīmē, ka augļi var ātrāk nobriest līdz tādai gatavības pakāpei, lai varētu šo augļus tirgot. Augsne: audzēšanas apgabalam ir raksturīgas aluviālās un pārvietotās vulkāniskās augsnes, zem kurām atrodas ļoti auglīgas pucolāna un tufa augsnes apakškārtas, kuras jau ar pirmajiem mēģinājumiem izrādījās īpaši piemērotas aktinīdiju ģints augu audzēšanai.

Zinātība: apgabalā, kurā tika iedibināta aktinīdiju ģints augu audzēšana, jau izsenis tiek audzētas galda vīnogas, kuras tāpat kā aktinīdiju ģints augi tiek audzētas kā vīteņaugi un kurām ir nepieciešamas ļoti līdzīgas balsta konstrukcijas un audzēšanas metodes. Tāpēc bija viegli pielāgoties metodēm, ar kurām no šī jaunā kultūrauga var vislabāk iegūt apgabalam raksturīgu produktu ar augstu kvalitāti.

Atsauce uz specifikācijas publikāciju

(šīs regulas 6. panta 1. punkta otrā daļa)

Ministrija sāka valsts iebildumu procedūru, 2017. gada 19. septembrīItālijas Republikas oficiālajā vēstnesī Nr. 219 publicējot priekšlikumu attiecībā uz “Kiwi Latina” atzīšanu par aizsargātu ģeogrāfiskās izcelsmes norādi.

Produkta specifikācijas konsolidētais teksts ir aplūkojams tīmekļa vietnē http://www.politicheagricole.it/flex/cm/pages/ServeBLOB.php/L/IT/IDPagina/3335

vai

atverot tieši Lauksaimniecības, pārtikas un mežsaimniecības politikas ministrijas mājaslapu (www.politicheagricole.it) un noklikšķinot uz Qualità (ekrāna augšējā labajā pusē), pēc tam uz Prodotti DOP IGP STG (ekrāna kreisajā pusē) un visbeidzot uz Disciplinari di Produzione all’esame dell’UE.

(1) OV L 179, 19.6.2014., 17. lpp.

(2) OV L 343, 14.12.2012., 1. lpp.

(3) OV L 208, 24.7.1992., 1. lpp.